pythainlp/thaigov-v2-corpus-22032023 huggingface dataset:
วันศุกร์ที่ 16 กันยายน 2565
รฟท. กลับมาเปิดให้บริการขบวนรถสายใต้ 169/170 (กรุงเทพ - ยะลา - กรุงเทพ)
และขบวนรถระหว่างประเทศ หนองคาย - ท่านาแล้ง - หนองคาย เริ่ม 16 กันยายน 2565
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า เพื่ออำนวยความสะดวกรองรับการเดินทางของประชาชนและนักท่องเที่ยวในประเทศและระหว่างประเทศ ซึ่งมีจำนวนเพิ่มมากขึ้น หลังสถานการณ์ของโรคติดเชื้อไวรัส COVID-19 เริ่มคลี่คลายลง ประกอบกับฝ่ายการช่างกล เร่งดำเนินการซ่อมบำรุงตู้โดยสารเพื่อให้เพียงพอกับความต้องการเดินรถในปัจจุบัน
รฟท. จึงได้ทยอยปรับเพิ่มการเดินรถในเส้นทางต่าง ๆ เพื่อให้สอดรับกับจำนวนตู้โดยสารที่มีและความต้องการเดินทางของประชาชนที่เพิ่มขึ้นอย่างต่อเนื่อง เพื่อสนับสนุนนโยบายของรัฐบาลในด้านส่งเสริมการท่องเที่ยว ช่วยกระตุ้นเศรษฐกิจภายในประเทศที่กำลังฟื้นตัวจากผลกระทบสถานการณ์ COVID-19
ล่าสุด รฟท. จึงได้เปิดให้บริการขบวนรถสายใต้ เส้นทางกรุงเทพ - ยะลา - กรุงเทพ จำนวน 2 ขบวน และขบวนรถสายตะวันออกเฉียงเหนือ หนองคาย - ท่านาแล้ง - หนองคาย ซึ่งเป็นขบวนรถระหว่างประเทศ อีก 4 ขบวน ประกอบด้วย
สายใต้ 2 ขบวน เริ่มให้บริการตั้งแต่วันที่ 16 และ 17 กันยายน 2565
1. ขบวนรถเร็วที่ 169 กรุงเทพ - ยะลา ออกจากกรุงเทพ เวลา 15.35 น. ถึงยะลา เวลา 11.45 น.
2. ขบวนรถเร็วที่ 170 ยะลา ออกจากยะลา ออกจากยะลาเวลา 12.35 น. ถึงกรุงเทพ เวลา 08.55 น.
สายตะวันออกเฉียงเหนือ 4 ขบวน (ขบวนรถระหว่างประเทศ) เริ่มให้บริการวันที่ 16 กันยายน 2565
1. ขบวนรถระหว่างประเทศที่ 481 หนองคาย – ท่านาแล้ง ออกจากหนองคาย เวลา 07.30 น. ถึงท่านาแล้ง เวลา 07.45 น.
2. ขบวนรถระหว่างประเทศที่ 483 หนองคาย – ท่านาแล้ง ออกจากหนองคาย เวลา 14.45 น. ถึงท่านาแล้ง เวลา 15.00 น.
3. ขบวนรถระหว่างประเทศที่ 482 ท่านาแล้ง – หนองคาย ออกจากท่านาแล้ง เวลา 10.00 น. ถึงหนองคาย เวลา 10.15 น.
4. ขบวนรถระหว่างประเทศที่ 484 ท่านาแล้ง – หนองคาย ออกจากท่านาแล้ง เวลา 17.30 น. ถึงหนองคาย เวลา 17.45 น.
ทั้งนี้ เมื่อเปิดเดินขบวนดังกล่าวแล้วส่งผลให้ รฟท. จะมีขบวนรถให้บริการรวม 206 ขบวนต่อวัน โดยแบ่งเป็นขบวนรถเชิงพาณิชย์ 62 ขบวน ขบวนรถเชิงสังคมเปิดให้บริการ 144 ขบวน และแบ่งตามเส้นทางได้เป็นสายเหนือ 36 ขบวน สายตะวันออกเฉียงเหนือ 50 ขบวน สายใต้ 54 ขบวน สายตะวันออก 24 ขบวน สายมหาชัย 34 ขบวน และสายแม่กลอง 8 ขบวน
นายเอกรัช กล่าวเพิ่มว่า อย่างไรก็ตาม แม้ปัจจุบันสถานการณ์ผู้ติดเชื้อโควิดในประเทศจะลดลงแต่ รฟท. ยังให้ความสำคัญต่อมาตรการป้องกันการแพร่ระบาดของโรคติดเชื้อไวรัส COVID-19 ตามนโยบายของกระทรวงคมนาคม และกระทรวงสาธารณสุขควบคู่กัน โดยได้กำชับให้ทำความสะอาด ฉีดพ่นน้ำยาฆ่าเชื้อภายในขบวนรถ อาคารสถานี ชานชาลา ที่พักผู้โดยสาร ห้องสุขา และพื้นที่โดยรอบบริเวณสถานี การให้บริการเจลแอลกอฮอล์ ให้เจ้าหน้าที่สวมหน้ากากอนามัยตลอดการปฏิบัติหน้าที่ การกำหนดจุดคัดกรองวัดไข้ผู้โดยสารก่อนเข้าในพื้นที่สถานี และการตั้งจุดบริการแอลกอฮอล์ล้างมือ รวมทั้งขอความร่วมมือให้ผู้โดยสารทุกคนสวมหน้ากากอนามัยตลอดการเดินทาง เพื่อลดความเสี่ยงในการแพร่เชื้อหรือรับเชื้อไวรัส COVID-19 สำหรับผู้ที่ต้องการเดินทาง สอบถามข้อมูลเพิ่มเติมได้ที่ ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊กแฟนเพจทีมพีอาร์การรถไฟแห่งประเทศไทย
วันจันทร์ที่ 5 กันยายน 2565
รมว.พม. ย้ำชัด ไทยเน้นเด็กเป็นศูนย์กลาง แก้ทุกปัญหาให้มีความสุข พร้อมเรียนรู้ ยกเครื่องการคุ้มครองเด็กกับฟินแลนด์
รมว.พม. ย้ำชัด ไทยเน้นเด็กเป็นศูนย์กลาง แก้ทุกปัญหาให้มีความสุข พร้อมเรียนรู้ ยกเครื่องการคุ้มครองเด็กกับฟินแลนด์
เมื่อวันที่ 1 ก.ย. 65นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า ตนพร้อมด้วย นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) นางจตุพร โรจนพานิช อธิบดีกรมกิจการเด็กและเยาวชน และผู้แทนองค์การยูนิเซฟ (UNICEF) ประเทศไทย เข้าร่วมประชุมกับผู้ช่วยรัฐมนตรีกระทรวงกิจการสังคมและสาธารณสุข สาธารณรัฐฟินแลนด์ ตามคำเชิญขององค์การยูนิเซฟ (UNICEF) เพื่อแลกเปลี่ยน เรียนรู้ด้านนโยบายและประสบการณ์ในการคุ้มครองดูแลเด็กและเยาวชน
นายจุติกล่าวต่อไปว่า ระบบการดูแลเด็กของฟินแลนด์นั้น รัฐบาลฟินแลนด์ได้ให้ความสำคัญกับการดูแลเด็กและครอบครัวอย่างมาก โดยจัดสรรงบประมาณจำนวนมากพอควรเพื่อคุ้มครองเด็กและครอบครัว โดยเฉพาะการให้ความสำคัญกับความสุขของเด็ก ซึ่งต้นปีหน้า (พ.ศ. 2566) ฟินแลนด์จะปรับโครงสร้างและภารกิจองค์กรที่ทำงานเกี่ยวกับเด็กและครอบครัวให้สอดคล้องกับสถานการณ์ เพื่อให้เกิดความคุ้มค่ามากขึ้น ทั้งนี้ ฟินแลนด์เป็นประเทศหนึ่งที่มีการดูแลเด็กดีที่สุดในโลก ซึ่งส่วนหนึ่งมาจากการเก็บภาษีในอัตราค่อนข้างสูงมาก อย่างไรก็ดี ฟินแลนด์ต้องเผชิญกับข้อท้าทายในเรื่องจำนวนเด็กที่หลุดจากสถาบันครอบครัวเพิ่มขึ้น และความพอเพียงของคนทำงานที่กำหนดให้ต้องมีนักสังคมสงเคราะห์ จำนวน 1 คนต่อเด็ก 30 คน
นายจุติกล่าวเพิ่มเติมว่า สำหรับระบบการดูแลเด็กของไทยนั้น มีความคล้ายคลึงกับฟินแลนด์อยู่บ้าง โดยเฉพาะเรื่องจำนวนเด็กและเยาวชนที่เป็นกลุ่มเสี่ยงและมีความเปราะบาง ซึ่งไทยได้ใช้งบประมาณที่มีอยู่อย่างจำกัดเพื่อดูแลเด็กอย่างเต็มความสามารถ ซึ่งสอดคล้องกับอนุสัญญาว่าด้วยสิทธิเด็กและแนวปฏิบัติสากล ทั้งนี้ ระบบการดูแลเด็กไทยมุ่งเน้นเด็กและครอบครัวเป็นศูนย์กลาง โดยพร้อมเรียนรู้ ปรับปรุงการทำงานเพื่อให้เกิดประโยชน์สูงสุดต่อเด็ก นอกจากนี้ ตนพร้อมคณะยังได้ศึกษาและแลกเปลี่ยนแนวทางการดูแลเด็กของฟินแลนด์ที่มุ่งเน้นการทำงานกับสภาพแวดล้อมของเด็ก และฟีดแบค (Feedback) ของเด็กและครอบครัว ซึ่งเป็นแนวทางการดูแลเด็กแบบใหม่ที่คาดหวังว่า จะสามารถแก้ไขปัญหาเด็กและเยาวชนที่ซับซ้อนขึ้นในปัจจุบันได้
วันอังคารที่ 20 กันยายน 2565
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงรับเชิญทรงเป็นที่ปรึกษา โครงการจัดทำพระไตรปิฎก ฉบับภาษาอังกฤษ (Tipitaka English Version)
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงรับเชิญทรงเป็นที่ปรึกษา โครงการจัดทำพระไตรปิฎก ฉบับภาษาอังกฤษ (Tipitaka English Version)
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงรับเชิญทรงเป็นที่ปรึกษา โครงการจัดทำพระไตรปิฎก ฉบับภาษาอังกฤษ (Tipitaka English Version)
เมื่อวันจันทร์ที่ 19 กันยายน 2565 ที่ผ่านมา ที่ห้องประชุมกรมการศาสนา กระทรวงวัฒนธรรม นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานการประชุมคณะกรรมการอุปถัมภ์โครงการจัดทำพระไตรปิฎก ฉบับภาษาอังกฤษ ครั้งที่ 1/2565 เปิดเผยภายหลังการประชุมว่า โครงการจัดทำพระไตรปิฎก ฉบับภาษาอังกฤษ (Tipitaka English Version) เนื่องในโอกาสมหามงคลที่พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ได้เสด็จเถลิงถวัลยราชสมบัติ เป็นพระมหากษัตริย์ของประเทศไทย และประกาศพระองค์เป็นพุทธศาสนูปถัมภก ได้ดำเนินงานมาอย่างต่อเนื่อง ขณะนี้ ผลดำเนินการแปลเสร็จไปแล้วกว่าร้อยละ 20 ซึ่งมีความคืบหน้าไปมาก อีกทั้งมหาเถรสมาคมได้มีมติเห็นชอบการขอพระราชทานโครงการจัดทำพระไตรปิฎก ฉบับภาษาอังกฤษ (Tipitaka English Version) ในพระบรมราชูปถัมภ์และขอพระราชทานกราบบังคมทูล เชิญสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงเป็นองค์ที่ปรึกษาโครงการ โดยเมื่อวันที่ 27 กรกฎาคม 2565 ที่ผ่านมาได้รับแจ้งจากกองงานในพระองค์สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ว่าพระองค์ทรงรับเชิญทรงเป็นที่ปรึกษา ยังความปลื้มปีติและสำนึกในพระมหากรุณาธิคุณอย่างหาที่สุดมิได้
นายอิทธิพล คุณปลื้ม กล่าวอีกว่า ที่ประชุมมีมติเห็นชอบกรอบแผนการดำเนินงานโครงการจัดทำพระไตรปิฎก ฉบับภาษาอังกฤษ (Tipitaka English Version) ปีงบประมาณ พ.ศ. 2566 เพื่อใช้ในการดำเนินงานได้การแปล การบรรณาธิการ และการจัดหาโปรแกรมสำหรับเป็นเครื่องช่วยแปล ซึ่งจะทำให้การแปลมีความรวดเร็วและมีความถูกต้องสมบูรณ์มากยิ่งขึ้น
รวมถึงการประชาสัมพันธ์โครงการจัดทำพระไตรปิฎกให้เป็นที่รู้จักอย่างกว้างขวางทั้งในประเทศและต่างประเทศ โดยมอบหมายให้กรมการศาสนาไปจัดทำรายละเอียดงบประมาณมาเสนอคณะกรรมการในการประชุมครั้งต่อไป ทั้งนี้ แผนงานการแปลพระไตรปิฎก จะทำให้การดำเนินงานคืบหน้าขึ้นกว่า ร้อยละ 60 และจะทำการแปลเสร็จสมบูรณ์ตามเป้าหมายที่กำหนดไว้ ในปี 2567
นอกจากนี้ ที่ประชุมยังแต่งตั้งอนุกรรมการเพิ่มเติม อีก 2 คน ได้แก่ ศาสตราจารย์ ดร.รวินทร ปานฑ์ (Prof. Dr. Ravindra Panth) อดีตอธิการบดีมหาวิทยาลัยนาลันทา ประเทศอินเดีย
ในคณะอนุกรรมการแปล และศาสตราจารย์ ดร.การาม เดช สิงห์ ซาเรา (Prof. Dr.Karam Tej Singh Sarao) อดีตหัวหน้าภาควิชาพระพุทธศาสนา มหาวิทยาลัยเดลี ประเทศอินเดีย ในคณะอนุกรรมการบรรณาธิการ เพื่อให้การจัดทำพระไตรปิฎก ฉบับภาษาอังกฤษ (Tipitaka English Version) เป็นไปอย่างมีประสิทธิภาพและมีความถูกต้องสมบูรณ์
วันพุธที่ 14 กันยายน 2565
สมาคมสถาบันการเงินของรัฐ เตือนภัยประชาชนอย่าหลงเชื่อ มิจฉาชีพแอบอ้างใช้โลโก้สมาคมฯ หลอกลวงให้โอนเงิน
สมาคมสถาบันการเงินของรัฐ เตือนประชาชนอย่าหลงเชื่อกรณีที่มีมิจฉาชีพแอบอ้างนำตราสัญลักษณ์ของสมาคมสถาบันการเงินของรัฐไปใช้โดยไม่ได้รับอนุญาต เพื่อหลอกลวงให้ประชาชนโอนเงิน
สมาคมสถาบันการเงินของรัฐ เตือนประชาชนอย่าหลงเชื่อกรณีที่มีมิจฉาชีพแอบอ้างนำตราสัญลักษณ์ของสมาคมสถาบันการเงินของรัฐไปใช้โดยไม่ได้รับอนุญาต เพื่อหลอกลวงให้ประชาชนโอนเงินเพื่อชำระค่าเบี้ยประกันชีวิตคุ้มครองวงเงินสินเชื่อหรือเพื่อยืนยันผลการทำธุรกรรมการเงินใด โดยปัจจุบันสมาคมสถาบันการเงินของรัฐไม่มีวัตถุประสงค์และไม่มีนโยบายให้บริการทางการเงินใด ๆ กับประชาชนโดยตรง และยืนยันว่าสมาคมสถาบันการเงินของรัฐไม่มีส่วนเกี่ยวข้องกับการแอบอ้างให้บริการทางการเงินดังกล่าว และขอเตือนให้ผู้ที่ได้รับการติดต่อจากมิจฉาชีพในลักษณะเดียวกันนี้อย่าหลงเชื่อหรือโอนเงินให้อย่างเด็ดขาด ซึ่งการกระทำดังกล่าวถือว่ามีความผิดทางกฎหมาย สมาคมสถาบันการเงินของรัฐอยู่ระหว่างพิจารณาเพื่อดำเนินคดีกับผู้กระทำความผิดต่อไป
สมาคมสถาบันการเงินของรัฐ
โทร. 0-2202-1868 และ 0-2202-1961 และ www.gfa.or.th
วันพุธที่ 14 กันยายน 2565
ปลัด สธ.วางศิลาฤกษ์อาคารผู้ป่วยนอกและอุบัติเหตุ รพ.สงขลา รองรับการเป็น “รพ.แห่งเทคโนโลยีและนวัตกรรมสุขภาพ”
ปลัดกระทรวงสาธารณสุข วางศิลาฤกษ์อาคารผู้ป่วยนอกและอุบัติเหตุ 9 ชั้น โรงพยาบาลสงขลา เพื่อให้บริการงานอุบัติเหตุฉุกเฉิน คลินิกเฉพาะทาง และอายุรกรรมทั่วไป รองรับการเป็น “โรงพยาบาลแห่งเทคโนโลยีและนวัตกรรมสุขภาพ” เพื่อชาวสงขลา
วันนี้ (14กันยายน2565)ที่ โรงพยาบาลสงขลา จังหวัดสงขลา นายแพทย์เกียรติภูมิ วงศ์รจิต ปลัดกระทรวงสาธารณสุข เป็นประธานในพิธีบวงสรวงและวางศิลาฤกษ์อาคารผู้ป่วยนอกและอุบัติเหตุ9ชั้น โดยมี นายวงศกร นุ่นชูคันธ์ รองผู้ว่าราชการจังหวัดสงขลา นายแพทย์สุเทพ เพชรมาก หัวหน้าผู้ตรวจราชการกระทรวงสาธารณสุข นายแพทย์พงเกษม ไข่มุกด์ ผู้ตรวจราชการกระทรวงสาธารณสุข เขตสุขภาพที่9และคณะผู้บริหารกระทรวงสาธารณสุข ร่วมพิธี
นายแพทย์เกียรติภูมิ กล่าวว่า โรงพยาบาลสงขลามีผู้ป่วยนอกเข้ารับบริการเฉลี่ยวันละ2,438ราย ผู้ป่วยในเฉลี่ยวันละ445ราย ได้มุ่งพัฒนาระบบการบริการอย่างต่อเนื่องเพื่อให้ประชาชนในพื้นที่และใกล้เคียงได้รับความสะดวก ลดความแออัดในการรับบริการจากแพทย์ผู้เชี่ยวชาญเฉพาะด้านครบทุกสาขา โดยก่อสร้างอาคารผู้ป่วยนอกและอุบัติเหตุ เป็นอาคาร9ชั้น พื้นที่ใช้สอยประมาณ21,652ตารางเมตร โครงสร้างอาคารต้านแผ่นดินไหวได้มีความทันสมัยมากที่สุดในจังหวัดสงขลา สำหรับให้บริการผู้ป่วยอุบัติเหตุและฉุกเฉินที่มีแนวโน้มเพิ่มขึ้น ซึ่งจากสถิติผู้ป่วยอุบัติเหตุฉุกเฉินปี2561 - 2563รวมถึงผู้ป่วยที่รับส่งต่อจากโรงพยาบาลชุมชนในเครือข่ายและผู้ป่วยที่ต้องส่งต่อไปโรงพยาบาลศูนย์ เฉลี่ย81,000รายต่อปี
สำหรับชั้นที่2ถึงชั้นที่6จะเปิดให้บริการคลินิกผู้ป่วยนอก ได้แก่ คลินิกอายุรกรรมทั่วไป อายุรกรรมเฉพาะทางศัลยกรรม ศัลยกรรมออร์โธปิดิกส์ เด็ก สูติ – นรีเวชกรรม คลินิกตา หู คอ จมูก จิตเวช ทันตกรรม และเวชกรรม ส่วนชั้นที่7ถึง9เป็นสำนักงาน ภารกิจด้านอำนวยการ และในอนาคตจะขยายการให้บริการคลินิกนอกเวลาเฉพาะทางพรีเมียม เพื่อลดความแออัดในการรับบริการเวลาราชการ ทั้งนี้ เพื่อให้ประชาชนได้รับบริการด้านการแพทย์ที่ทันสมัยและมีประสิทธิภาพ รองรับการเป็น “โรงพยาบาลแห่งเทคโนโลยีและนวัตกรรมสุขภาพ” เพื่อชาวสงขลาต่อไป
****************************************** 14กันยายน2565
วันพุธที่ 12 ตุลาคม 2565
กรมทางหลวงชนบท เตรียมความพร้อมมาตรการอำนวยความสะดวกและปลอดภัยให้ประชาชน
รองรับการเดินทางช่วงวันหยุดยาวระหว่างวันที่ 13 - 16 ตุลาคม 2565 ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม เตรียมความพร้อมดำเนินการตามมาตรการอำนวยความสะดวกและปลอดภัย เพื่อรองรับการเดินทางของประชาชนช่วงวันหยุดยาวระหว่างวันที่ 13 - 16 ตุลาคม 2565 ซึ่งเป็นไปตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้สั่งการให้ทุกหน่วยงานในสังกัดกระทรวงคมนาคมที่เกี่ยวข้องดำเนินการตามมาตรการอำนวยความสะดวกและความปลอดภัย ด้านการเดินทางให้กับประชาชน เพื่อเพิ่มประสิทธิภาพในการเดินทางให้กับประชาชน เป็นการป้องกันและลดอัตราการเกิดอุบัติเหตุบนท้องถนนอย่างเป็นรูปธรรม โดยในส่วนของ ทช. ได้มีการเตรียมแนวทางให้หน่วยงานทั้งในส่วนกลางและส่วนภูมิภาคทั่วประเทศดำเนินการตามมาตรการ ดังนี้
1. ปรับปรุงซ่อมแซมถนนและสะพานในความรับผิดชอบให้มีความสะดวกและปลอดภัย โดยติดตั้งเครื่องหมายจราจร อุปกรณ์อำนวยความปลอดภัย ไฟฟ้าแสงสว่าง และไฟสัญญาณจราจรให้ครบถ้วน
2. ตรวจสอบและวิเคราะห์ข้อมูลสถิติอุบัติเหตุที่เกิดขึ้นระหว่างวันที่ 13 - 16 ตุลาคม 2565 ผ่านระบบ ARMS
3. เฝ้าระวังอุบัติเหตุให้กับผู้ใช้เส้นทางและเข้าช่วยเหลือเมื่อพบรถเสียหรือเกิดอุบัติเหตุ โดยดำเนินการตามความเหมาะสมในแต่ละพื้นที่
4. โครงการที่อยู่ระหว่างดำเนินการก่อสร้างและงานซ่อมบำรุงทางและสะพาน ให้ตรวจสอบพื้นที่โครงการในความรับผิดชอบแล้วดำเนินการคืนพื้นผิวจราจรให้สามารถสัญจรได้ พร้อมทั้งติดตั้งป้ายเตือน สัญญาณไฟจราจร ไฟฟ้าแสงสว่าง และอุปกรณ์อำนวยความปลอดภัยบริเวณพื้นที่ก่อสร้างให้ครบถ้วน พร้อมตรวจสอบให้อยู่ในสภาพที่สามารถใช้งานได้อยู่เสมอ
ทช. ร่วมส่งทุกท่านเดินทางกลับบ้านปลอดภัยและโปรดใช้ความระมัดระวังในการขับขี่ไม่ประมาท เมาไม่ขับ คาดเข็มขัดนิรภัย ปฏิบัติตามกฎจราจรอย่างเคร่งครัด และสวมหมวกนิรภัยทุกครั้งก่อนใช้รถ เพื่อให้สามารถเดินทางท่องเที่ยวและเดินทางกลับภูมิลำเนาได้อย่างอุ่นใจสะดวกปลอดภัย ทั้งนี้ ประชาชนสามารถติดต่อสอบถามข้อมูลหรือแจ้งเหตุได้ที่สายด่วนกรมทางหลวงชนบท โทร. 1146
วันพุธที่ 28 กันยายน 2565
Govt continues to promote gender equality and women’s empowerment
Govt continues to promote gender equality and women’s empowerment
September 28, 2022, Deputy Government Spokesperson Ratchada Thanadirek disclosed that the cabinet, in its meeting on September 27, has made approval in principle to the Joint Statement of the ASEAN - U.S. Ministerial Dialogue on Gender Equality and Women's Empowerment, to be held on September 29, 2022 via a teleconference. This is as proposed by Ministry of Social Development and Human Security.
The draft Joint Statement of the ASEAN - U.S. Ministerial Dialogue on Gender Equality and Women's Empowerment prescribes: 1) the importance of gender equality, women’s empowerment, related international laws, and eradication of violence against women and children; 2) promotion of women’s economic security and entrepreneurship, and their participation in the ASEAN workforce and market; 3) implementation according to the ASEAN Gender Mainstreaming Strategic Framework (2021-2025), ASEAN Committee on Women’s roadmap, and other related ASEAN frameworks; 4) building of conducive and safe environment for women’s economic empowerment and investment; and 5) the importance to eliminate gender violence.
วันอังคารที่ 25 ตุลาคม 2565
ครม. มีมติเห็นชอบ ร่างแนวทางอาเซียนว่าด้วยการให้คำปรึกษาและการตรวจหาเชื้อเอชไอวีในสถานประกอบการ  และร่างแผนงานคณะกรรมการตรวจแรงงานอาเซียน พ.ศ. 2565 – 2573 (ร่างแผนงานฯ)
ครม. มีมติเห็นชอบ ร่างแนวทางอาเซียนว่าด้วยการให้คำปรึกษาและการตรวจหาเชื้อเอชไอวีในสถานประกอบการ  และร่างแผนงานคณะกรรมการตรวจแรงงานอาเซียน พ.ศ. 2565 – 2573 (ร่างแผนงานฯ)
วันที่ 25 ตุลาคม 2565 น.ส. ทิพานัน กล่าวว่า ครม. มีมติเห็นชอบ ร่างแนวทางอาเซียนว่าด้วยการให้คำปรึกษาและการตรวจหาเชื้อเอชไอวีในสถานประกอบการ และร่างแผนงานคณะกรรมการตรวจแรงงานอาเซียน พ.ศ. 2565 – 2573 (ร่างแผนงานฯ) เพื่อบรรลุเป้าหมายการพัฒนาที่ยั่งยืนและแผนการดำเนินงานของโครงการเอดส์แห่งสหประชาชาติ
น.ส. ทิพานัน กล่าวว่า ในร่างแนวทางฯ เป็นเอกสารแนวทางสำหรับการป้องกันและบริหารจัดการการติดเชื้อเอชไอวีในสถานประกอบการในภูมิภาคอาเซียนให้เป็นไปในทิศทางเดียวกันมากยิ่งขึ้น โดยให้ประเทศสมาชิกอาเซียนนำไปปรับใช้ร่วมกับนโยบายและกฎหมายของแต่ละประเทศ
ทั้งนี้การตรวจหาเชื้อเอชไอวีในสถานประกอบการ โดยมีหลักการสำคัญตามหลักสิทธิมนุษยชน เช่น
1. คุ้มครองสิทธิแรงงาน ไม่เลือกปฏิบัติ เป็นการกระทำโดยสมัครใจ โดยก่อนการตรวจหาเชื้อเอชไอวี แรงงานจะต้องได้รับข้อมูลที่เพียงพอและให้ความยินยอม
2. ข้อมูลการปรึกษาและการตรวจหาเชื้อเอชไอวีจะต้องถูกเก็บรักษาเป็นความลับ
3. มีการให้คำปรึกษาหลังการตรวจหาเชื้อเอชไอวีเพื่อช่วยให้แรงงานหรือครอบครัวที่กำลังมีความเสี่ยงเข้าใจและปรับตัวได้
สาระสำคัญจำแนกเป็น 4 ประเด็น คือ
1.การพัฒนาสมรรถนะหลักของพนักงานตรวจแรงงาน
2.การเสริมสร้างความเข้มแข็งในการตรวจแรงงานในภาคส่วนที่เข้าถึงยาก (เช่น การเกษตร ประมง เหมืองแร่ งานบ้าน) และระบบแบบส่งต่อเพื่อป้องกันการใช้แรงงานบังคับและแรงงานเด็ก รวมถึงการตรวจแรงงานร่วมกับทีมสหวิชาชีพเพื่อการป้องกันและแก้ไขปัญหาแรงงานบังคับและการค้ามนุษย์
3.การเสริมสร้างความแข็งแกร่งการตรวจแรงงานนอกระบบและ SMEs และ
4.การเสริมสร้างความเข้มแข็งในการตรวจแรงงานของการทำงานในอนาคต รวมถึงการใช้ประโยชน์เทคโนโลยีสารสนเทศและการสื่อสาร เพื่อเพิ่มประสิทธิภาพและประสิทธิผล
"ทั้งนี้ยังมี กลไกการดำเนินงานในการให้คำปรึกษาและตรวจหาเชื้อเอชไอวีในสถานประกอบการ สร้างการรับรู้ ให้คำปรึกษาและตรวจเลือดเพื่อหาเชื้อเอชไอวีโดยสมัครใจของแรงงาน ประเมินความเสี่ยงทางพฤติกรรมและอาชีพ ซึ่งหากพบว่าผลตรวจเป็นผู้ติดเชื้อก็จะมีการให้คำปรึกษาหลังการตรวจ ไม่ให้เกิดการต่อต้านการและไม่ถูกเลือกปฏิบัติ และเพื่อให้แรงงานได้รับการรักษา เช่น การใช้ยาต้านไวรัส นอกจากนี้ยังมีการตรวจซ้ำอย่างน้อยปีละครั้งในกลุ่มเสี่ยงด้วย" น.ส. ทิพานัน กล่าว
น.ส. ทิพานัน กล่าวว่า ทั้งนี้อนุมัติให้รัฐมนตรีว่าการกระทรวงแรงงานลงนามในหนังสือถึงสำนักเลขาธิการอาเซียนเพื่อรับรองร่างเอกสารทั้ง 2 ฉบับดังกล่าวที่เพื่อให้บรรลุเป้าหมายในการยุติปัญหาโรคเอดส์ได้ภายในค.ศ. 2030 (พ.ศ. 2573) ตามเป้าหมายการพัฒนาที่ยั่งยืนและแผนการดำเนินงานของโครงการเอดส์แห่งสหประชาชาติ (Joint United Nations Programme on HIV/AIDS: UNAIDS)
วันเสาร์ที่ 8 ตุลาคม 2565
รมต.อนุชา สั่งการ พศ. ประสานวัดทั่วประเทศ จัดพิธีสวดมนต์อุทิศส่วนกุศลเหยื่อกราดยิงหนองบัวลำภู พร้อมสร้างขวัญกำลังใจผู้ปกครอง
รมต.อนุชา สั่งการ พศ. ประสานวัดทั่วประเทศ จัดพิธีสวดมนต์อุทิศส่วนกุศลเหยื่อกราดยิงหนองบัวลำภู พร้อมสร้างขวัญกำลังใจผู้ปกครอง
วันนี้ 8 ต.ค. 65 รมต.อนุชา สั่งการ พศ. ประสานวัดทั่วประเทศ จัดพิธีสวดมนต์อุทิศส่วนกุศลเหยื่อกราดยิงหนองบัวลำภู พร้อมสร้างขวัญกำลังใจผู้ปกครอง จากเหตุการณ์ที่อดีตตำรวจก่อเหตุกราดยิงที่ศูนย์พัฒนาเด็กเล็กขององค์การบริหารส่วนตำบลอุทัยสวรรค์ อำเภอนากลาง จังหวัดหนองบัวลำภู เมื่อวันที่ 6 ต.ค. ที่ผ่านมา ส่งผลให้เด็กและประชาชนเสียชีวิต และมีผู้ได้รับบาดเจ็บอีกจำนวนหนึ่ง และส่งผลต่อสภาพจิตใจของผู้ปกครองและประชาชนจำนวนมาก นายอนุชา นาคาศัย รัฐมนตรีประจำสำนักนายกรัฐมนตรี น้อมรับพระบัญชาสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก สั่งการให้สำนักงานพระพุทธศาสนาแห่งชาติเร่งประสานวัดทั่วประเทศจัดพิธีสวดมนต์เพื่อไว้อาลัยแก่ผู้เสียชีวิตจากเหตุการณ์ดังกล่าว เพื่อสร้างขวัญและกำลังใจให้แก่ผู้ปกครองและญาติผู้เสียชีวิต ที่โศกเศร้าจากการสูญเสียอย่างไม่คาดคิดครั้งนี้
"ผมขอแสดงความเสียใจกับครอบครัวผู้เสียชีวิต เหตุการณ์ดังกล่าวไม่ควรเกิดขึ้นในสังคมไทย โดยเฉพาะกับเด็กและเยาวชนซึ่งเป็นอนาคตของชาติในวันข้างหน้า ความสูญเสียที่เกิดขึ้นทำให้ประชาชนทั่วประเทศเศร้าสลด เพื่อเป็นการไว้อาลัยแด่ดวงวิญญาณที่บริสุทธิ์ และร่วมเป็นกำลังใจแก่ผู้ปกครองและญาติ สำนักงานพระพุทธศาสนาแห่งชาติจึงเตรียมจัดพิธีสวดมนต์อุทิศส่วนกุศล และสร้างขวัญและกำลังใจแก่ครอบครัวผู้เสียชีวิต" รัฐมนตรีประจำสำนักนายกรัฐมนตรีกล่าว
วันจันทร์ที่ 19 กันยายน 2565
รมว.เฮ้ง ห่วงเหตุแผ่นดินไหวในไต้หวัน สั่งทูตแรงงานแจ้งเตือนแรงงานไทยเพิ่มความระมัดระวัง
...
วันที่ 19 กันยายน 2565 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีเกิดเหตุการณ์แผ่นดินไหวในเมืองทางตะวันออกเฉียงเหนือของไต้หวันเมื่อกลางดึกวันที่ 17 กันยายนและเกิดอาฟเตอร์ช็อกตามมา ความรุนแรงขนาด 6.8 ริกเตอร์นั้น ท่าน พล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ได้ติดตามสถานการณ์ดังกล่าวและมีความห่วงใยคนไทยทุกคนที่พำนักอยู่ในไต้หวัน และให้หน่วยงานที่เกี่ยวข้องแจ้งเตือนคนไทยในไต้หวันให้เพิ่มความระมัดระวัง ในส่วนของกระทรวงแรงงาผมได้สั่งการให้ทูตแรงงานแจ้งเตือนแรงงานไทยทุกคนให้เพิ่มความระมัดระวัง เฝ้าระวังติดตามสถานการณ์ ข้อมูลข่าวสารอย่างใกล้ชิด และปฏิบัติตามคำแนะนำจากทางการอย่างเคร่งครัด เพราะอาจเกิดอาฟเตอร์ช็อกตามมาอีกหลายระลอก ซึ่งหากประสบเหตุหรือต้องการความช่วยเหลือขอให้ติดต่อมาที่เฟสบุ๊คของสำนักงานแรงงานไทเป พร้อมทั้งขอให้เตรียมหนังสือเดินทางและพร้อมเดินทางหากมีความจำเป็นฉุกเฉิน
นายสุชาติ กล่าวว่า จากรายงานของนางสาวประภาวดี แก้วศิริพงษ์ อัครราชทูตที่ปรึกษา (ฝ่ายแรงงาน)สำนักงานแรงงาน ณ กรุงมะนิลา (ส่วนที่ 2) กรุงไทเป พบว่า เหตุแผ่นดินไหวดังกล่าว ส่งผลทำให้มีผู้บาดเจ็บ 142 ราย เป็นชาวไต้หวันและชนพื้นเมือง ในจำนวนนี้ที่เมืองฮัวเหลียน 76 ราย ไถตง 55 ราย เกาสง 4 ราย นครนิวไทเป 2 ราย เถาหยวน 2 ราย ผิงตง 2 ราย และเจียอี้ 1 ราย และผู้เสียชีวิต 1 ราย เป็นชายชาวไต้หวันอายุ 65 ปีเสียชีวิตขณะทำงานอยู่ในโรงงานผลิตปูนซีเมนต์ ถูกปล่องเก็บฝุ่นที่พังถล่มลงมาทับหลังส่งรักษาเสียชีวิตที่โรงพยาบาล เหตุแผ่นดินไหวครั้งนี้ ยังทำให้ภาคตะวันออกของเกาะไต้หวันไฟฟ้าดับ 24,834 ครัวเรือน น้ำประปาไม่ไหล 5,442 ครัวเรือน
นายสุชาติ กล่าวต่อว่า ปัจจุบันมีแรงงานไทยที่ยังทำงานอยู่ในประเทศไต้หวัน ทั้งหมด 64,311 คนเป็นแรงงานภาคผลิต 57,443 คน ก่อสร้าง 6,318 คน เกษตร 137 คน และภาคสวัสดิการสังคม เช่น แม่บ้าน/ผู้อนุบาล 413 คน ซึ่งเมืองที่เป็นศูนย์กลางแผ่นดินไหวในไต้หวันครั้งนี้ คือ เมืองไถตง มีแรงงานไทยอยู่ 6 คนแต่เมืองที่ได้รับผลกระทบรุนแรง อาคารถล่ม สะพานขาด คือ ฮวาเหลียน มีแรงงานไทยทำงานอยู่ 302 คน แรงงานไทยไม่ได้รับผลกระทบจากเหตุการณ์ครั้งนี้ ส่วนใหญ่แรงงานไทยจะทำงานในเมืองเถาหยวน 18,746 คน ไทจง 10,868 คน และนิวไทเป 7,593 คน ซึ่งอยู่ไกลจากจุดศูนย์กลางแผ่นดินไหวครั้งนี้ ทั้งนี้ สำนักงานแรงงาน ณ กรุงไทเปและเกาสง และสำนักงานการค้าและเศรษฐกิจไทย ได้ติดตามสถานการณ์และแจ้งเตือนข้อมูลข่าวสารไปยังแรงงานผ่านทางเฟสบุ๊ค และไลน์ อย่างต่อเนื่อง
วันเสาร์ที่ 3 กันยายน 2565
คืบหน้า! โครงการปลูกป่าชายเลน เพื่อประโยชน์จากคาร์บอนเครดิต มุ่งสู่เป้าหมายความเป็นกลางทางคาร์บอน ภายในปี 2050
.....
ที่ประชุม ครม. (30 ส.ค. 65) รับทราบผลการดำเนินโครงการปลูกป่าชายเลน เพื่อประโยชน์จากคาร์บอนเครดิต ของกระทรวงทรัพยากรทางธรรมชาติและสิ่งแวดล้อม (ทส.) ที่ได้จัดทำโครงการปลูกป่าชายเลน เพื่อประโยชน์จากคาร์บอนเครดิต เปิดโอกาสให้เอกชนและชุมชนชายฝั่งเข้ามามีส่วนร่วมดำเนินการลดก๊าซเรือนกระจกภาคสมัครใจ มุ่งสู่การเป็นสังคมคาร์บอนต่ำ ช่วยอนุรักษ์และฟื้นฟูป่าชายเลนที่ถูกบุกรุกหรือเสื่อมโทรมให้กลับคืนสภาพเป็นป่าชายเลนที่มีระบบนิเวศสมบูรณ์ โดยมีระยะเวลา 10 ปี (ปี 65 – 74) เป้าหมายเนื้อที่ 300,000 ไร่ ใน 23 จังหวัด ปัจจุบันดำเนินการแล้ว 44,712 ไร่
.
โครงการนี้ นอกจากจะทำให้ไทยบรรลุเป้าหมายความเป็นกลางทางคาร์บอนภายในปี 2050 และบรรลุเป้าหมายการปล่อยก๊าซเรือนกระจกสุทธิเป็นศูนย์ ภายในปี 2065 แล้ว ยังจะมีพื้นที่ป่าชายเลนเพิ่มขึ้นในระยะเวลาอันสั้น มีการบำรุงรักษาต่อเนื่อง 10 - 30 ปี สามารถประหยัดงบประมาณภาครัฐไม่น้อยกว่า 600 - 700 ล้านบาทต่อปี และการมีระบบนิเวศป่าชายเลนที่สมบูรณ์ จะเกิดการสร้างรายได้ สร้างอาชีพให้กับชุมชนชายฝั่ง
.
อ่านเพิ่มเติม คลิกhttps://www.thaigov.go.th/news/contents/details/58610
#ไทยคู่ฟ้า#ร่วมต้านโควิด19
-------------------
วันพุธที่ 28 กันยายน 2565
16 ปี ท่าอากาศยานสุวรรณภูมิ มุ่งมั่นพัฒนา สู่จุดหมายปลายทางหลักของนักท่องเที่ยวทั่วโลกร่วมขับเคลื่อนฟื้นฟูอุตสาหกรรมการท่องเที่ยวไทย
...
ท่าอากาศยานสุวรรณภูมิ (ทสภ.) ครบรอบการดำเนินงาน 16 ปี ในวันที่ 28 กันยายน 2565 มุ่งมั่นพัฒนาการให้บริการผู้โดยสารครอบคลุมในทุกด้าน สู่การเป็นท่าอากาศยานปลายทางหลักของนักท่องเที่ยวทั่วโลก พร้อมขับเคลื่อนฟื้นฟูอุตสาหกรรมการท่องเที่ยวไทยที่กำลังกลับมาเติบโตเพิ่มขึ้นอย่างต่อเนื่อง
นายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) (ทอท.) เปิดเผยว่า หลังจากทั่วโลกเริ่มผ่านพ้นวิกฤตการณ์การแพร่ระบาดของโรคติดเชื้อไวรัสโคโรนา 2019 (COVID-19) สถานการณ์การเดินทางของผู้โดยสารในปัจจุบันเริ่มผ่อนคลาย ส่งผลให้จำนวนผู้โดยสาร เที่ยวบิน ที่เดินทางมายังประเทศไทยมีแนวโน้มเพิ่มมากขึ้น
เมื่อเปรียบเทียบผลการดำเนินงานของ ทสภ. ระหว่างปีงบประมาณ 2565 กับปีงบประมาณ 2564 โดยเริ่มตั้งแต่เดือน ตุลาคม 2564 - สิงหาคม 2565 ทสภ. มีเที่ยวบินที่ทำการบินรวมทั้งสิ้น 168,421 เที่ยวบิน เพิ่มขึ้นร้อยละ 58.36 มีผู้โดยสารใช้บริการรวมทั้งสิ้น 17.52 ล้านคน เพิ่มขึ้นร้อยละ 203.76 และมีปริมาณการขนส่งสินค้ากว่า 1.11 ล้านตัน เพิ่มขึ้นร้อยละ 14.99 ทั้งนี้ นับตั้งแต่ ทสภ. เปิดให้บริการตั้งแต่วันที่ 28 กันยายน 2549 มีผู้โดยสารใช้บริการแล้วทั้งสิ้น 709.25 ล้านคน ปริมาณเที่ยวบินรวมทั้งสิ้น 4.45 ล้านเที่ยวบิน และปริมาณการขนส่งสินค้าทางอากาศรวมทั้งสิ้น 19.82 ล้านตัน
นายกิตติพงศ์ กล่าวต่อไปว่า ตลอดช่วงระยะเวลาการแพร่ระบาดของ COVID-19 ที่ผ่านมา แม้จะเป็นช่วงเวลาที่ยากลำบากจนหลายธุรกิจต้องปิดตัวลง แต่ ทสภ.ยังคงยืนหยัดทำหน้าที่ท่าอากาศยานหลักของประเทศ เปิดให้บริการผู้โดยสารภายใต้มาตรการป้องกันโรคที่เข้มงวด และพัฒนาอย่างต่อเนื่อง โดยดำเนินการปรับปรุงสิ่งอำนวยความสะดวกในด้านต่าง ๆ เพื่อให้มีความพร้อมรองรับปริมาณผู้โดยสารและการจราจรทางอากาศที่จะฟื้นตัวเข้าสู่ภาวะปกติภายหลังการระบาดของโรค COVID – 19 ในขณะที่การดำเนินงานตามแผนพัฒนา ทสภ. ระยะที่ 2 เพื่อเพิ่มศักยภาพการองรับผู้โดยสารจาก 45 ล้านคนต่อปี เป็น 60 ล้านคนต่อปี ในภาพรวมก็สามารถดำเนินการไปได้ตามแผน โดยโครงการก่อสร้างอาคารเทียบเครื่องบินรองหลังที่ 1 (SAT-1) งานระบบสาธารณูปโภคภายในอาคาร และอีกหลายระบบ ขณะนี้อยู่ระหว่างการทดสอบการใช้งานจริงเพื่อเตรียมความพร้อมการเปิดให้บริการภายในปี 2566 ขณะที่อีกหนึ่งเมกะโปรเจ็กต์อย่างโครงการก่อสร้างทางวิ่งหรือรันเวย์ เส้นที่ 3 ขณะนี้การก่อสร้างคืบหน้าไปแล้วร้อยละ 41.72 ดำเนินการได้เร็วกว่าแผนที่กำหนดไว้ที่ร้อยละ 40.76 โดยโครงการนี้มีกำหนดแล้วเสร็จปี 2566 และเมื่อเปิดให้บริการในปี 2567 จะทำให้ ทสภ. สามารถรองรับปริมาณการจราจรทางอากาศเพิ่มขึ้นจากปัจจุบัน 68 เที่ยวบินต่อชั่วโมง เป็น94 เที่ยวบินต่อชั่วโมง
ตลอดระยะเวลา 16 ปีของการดำเนินงาน ทสภ. พัฒนาไม่หยุดยั้ง ร่วมพลิกฟื้นเศรษฐกิจ ให้บริการเคียงข้างผู้โดยสาร ขับเคลื่อนเศรษฐกิจ อุตสาหกรรมการบิน การท่องเที่ยวของประเทศ และมุ่งมั่นทำหน้าที่ให้การต้อนรับผู้มาเยือนจากทั่วทุกมุมโลก ด้วยรอยยิ้มและการบริการที่ปลอดภัยได้มาตรฐานสากล พร้อมก้าวเข้าสู่ปีที่ 17 อย่างมีคุณภาพ และการบริการที่ดีอย่างต่อเนื่องในทุกด้านต่อไป
วันศุกร์ที่ 9 กันยายน 2565
โฆษกรัฐบาลเปิดเผยข้อความสารแสดงความเสียใจของพลเอก ประวิตร ฯ รองนายกรัฐมนตรี รักษาราชการแทนนายกรัฐมนตรี ถึงนายกรัฐมนตรีสหราชอาณาจักร
โฆษกรัฐบาลเปิดเผยข้อความสารแสดงความเสียใจของพลเอก ประวิตร ฯ รองนายกรัฐมนตรี รักษาราชการแทนนายกรัฐมนตรี ถึงนายกรัฐมนตรีสหราชอาณาจักร
วันนี้ (วันที่ 9 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี มีข้อความสารถึงนายกรัฐมนตรีสหราชอาณาจักร (นางเอลิซาเบท ทรัสส์ The Right Honourable Elizabeth Truss MP) โดยสรุปสาระสำคัญจากข้อความสาร ดังนี้
รองนายกรัฐมนตรีได้แสดงความเสียใจอย่างสุดซึ้งต่อการเสด็จสวรรคตของสมเด็จพระราชินีนาถเอลิซาเบธที่ 2 แห่งสหราชอาณาจักร ในนามรัฐบาลแห่งราชอาณาจักรไทย และประชาชนชาวไทย ผมขอแสดงความเสียใจอย่างสุดซึ้งในช่วงเวลาที่เศร้าโศกนี้
สมเด็จพระราชินีนาถเอลิซาเบธที่ 2 ทรงอุทิศพระวรกายและทรงเอาพระทัยใส่ประชาชนสหราชอาณาจักรและประชาคมทั่วโลกอย่างไม่รู้จักเหน็ดเหนื่อย ตลอดระยะเวลา 70 ปีแห่งการครองราชย์ พระองค์เป็นที่สรรเสริญและชื่นชมไปทั่วโลก และจะเป็นที่จดจําตลอดไป การเสด็จพระราชดำเนินเยือนประเทศไทยเมื่อปี พ.ศ. 2515 และ พ.ศ. 2539 จะเก็บเป็นความทรงจำในใจของคนไทย และในช่วงเวลาแห่งความสูญเสียนี้ ชาวไทยขอร่วม ระลึกถึง และสวดภาวนากับรัฐบาลสหราชอาณาจักร และประชาชนสหราชอาณาจักร
วันอังคารที่ 25 ตุลาคม 2565
รัฐบาลวางแนวทางเร่งบำบัดฟื้นฟูผู้ติดยาเสพติดในชุมชน
วันจันทร์ที่ 24 ตุลาคม 2565
รัฐบาลวางแนวทางเร่งบำบัดฟื้นฟูผู้ติดยาเสพติดในชุมชน
ต่อจากนี้ไป ขอเชิญรับฟังไทยคู่ฟ้า
รัฐบาลเดินหน้าเพิ่มความปลอดภัยแก่สังคม
โดยเร่งค้นหาผู้ใช้ยาเสพติดในชุมชนเพื่อส่งเข้าสู่กระบวนการบำบัดฟื้นฟู แบ่งเป็น 3 กลุ่ม ได้แก่ กลุ่มสีแดง คือ
ผู้ติดยา จะรักษาแบบผู้ป่วยใน ที่สถานพยาบาลสังกัดกรมสุขภาพจิต กรมการแพทย์ หรือสถานฟื้นฟูระยะยาว
กลุ่มสีเหลือง คือ ผู้เสพยา จะรักษาแบบผู้ป่วยนอก หรือผู้ป่วยในระยะสั้น ที่ รพ.ศูนย์ รพ.ทั่วไป หรือ
รพ.ชุมชน และกลุ่มสีเขียว คือ ผู้ใช้ยาเสพติด ให้มีการบำบัดโดยใช้ชุมชนเป็นฐาน ทั้งนี้
จะเร่งขึ้นทะเบียนศูนย์คัดกรองและศูนย์ฟื้นฟูสภาพทางสังคม ให้ครอบคลุมทุกตำบล
จัดตั้งหอผู้ป่วยในจิตเวชและยาเสพติดใน รพ.ศูนย์ และรพ.ทั่วไปให้ครบทุกแห่ง
ส่วนในรพ.ชุมชนให้มีกลุ่มงานหรือหน่วยงานดูแลผู้ป่วยจิตเวชและยาเสพติดให้ครบทุกแห่ง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 7 กันยายน 2565
สั่งทุกเหล่าทัพ เตรียมหนุนช่วยประชาชน หวั่นฝนตกหนักสะสมต่อเนื่อง น้ำป่าทะลักและน้ำล้นตลิ่ง หากวิกฤตให้เปิดหน่วยทหารรับอพยพประชาชน
พล.อ.คงชีพ ตันตระวาณิชย์ โฆษก กห. เปิดเผยว่า พล.อ.ประยุทธ์ จันทร์โอชา รมว.กห. ได้กำชับสั่งการทุกเหล่าทัพ ที่มีหน่วยทหารในพื้นที่ทั่วประเทศ เตรียมยกระดับสนับสนุนรับมือกับสถานการณ์การเตือนภัย
จากร่องมรสุมกำลังแรงพาดผ่านและปกคลุมไทย ส่งผลฝนตกชุกหนาแน่นและมีฝนตกหนักมากในพื้นที่ภาคเหนือ ภาคตะวันออกเฉียงเหนือ ภาคกลาง ภาคตะวันออกและภาคใต้ รวมทั้งกรุงเทพมหานคร และปริมณฑล
โดยให้ประสานทำงานร่วมกับฝ่ายปกครอง กรมป้องกันและบรรเทาสาธารณภัยและจิตอาสาในพื้นที่ และเตรียมปฏิบัติตามแผนป้องกันและบรรเทาสาธารณภัยของแต่ละเหล่าทัพและหน่วยทหารในแต่ละพื้นที่ โดยเฉพาะการติดตามเฝ้าระวัง แจ้งเตือนภัยแก่ประชาชนในพื้นที่เสี่ยง ทั้งนี้ให้กระจายกำลังเร่งด่วนเข้าช่วยเหลือและอพยพประชาชน ทรัพย์สินมีค่าออกจากพื้นที่ และหากจำเป็นวิกฤตให้เปิดพื้นที่หน่วยทหารรับการอพยพประชาชนเข้าดูแล พร้อมกันนี้ ให้สนับสนุนเคลื่อนย้ายกำลังพล เครื่องมือช่างและเครื่องสูบน้ำ เข้าแก้ปัญหาพื้นที่วิกฤตทันที เพื่อลดความเสียหายและบรรเทาความเดือดร้อนของประชาชน
โฆษก กห. เปิดเผยต่อว่า ขณะนี้ กห.โดยทุกเหล่าทัพ ได้กระจายกำลังพล กว่า 2,500 นาย รวมทั้งรถยนต์บรรทุกขนาดต่าง ๆและเครื่องมือช่าง เช่น รถขุดตัก รถบรรทุกติดปั้นจั่น เรือท้องแบน เรือชนิดต่าง ๆ และ อากาศยานไร้คนขับ ลงพื้นที่สนับสนุนช่วยเหลือประชาชนในพื้นที่ประสบอุทกภัยทั่วประเทศต่อเนื่องมา โดยช่วยแจ้งเตือนภัย และอพยพประชาชนในพื้นที่วิกฤตและขนย้ายสิ่งของมีค่าไปยังพื้นที่ปลอดภัย การแจกจ่ายสิ่งของยังชีพในพื้นที่ การจัดชุดแพทย์เคลื่อนที่ให้บริการเบื้องต้นแก่ผู้ประสบภัย การเปิดเส้นทางจากต้นไม้ที่ล้มกีดขวางเส้นทางสัญจร การจัดตั้งสะพานเร่งด่วนในเส้นทางที่ถูกตัดขาด และการจัดยานพาหนะอำนวยความสะดวกการสัญจร เป็นต้น
ขณะเดียวกัน หน่วยทหารในพื้นที่ ได้สนับสนุนเตรียมป้องกันพื้นที่เสี่ยง โดยนำกำลังพลและเครื่องมือช่าง ร่วมขุดลอกคูคลองและกำจัดสิ่งกีดขวางทางน้ำ การบรรจุกระสอบทรายทำพนังกั้นน้ำในพื้นที่เขตเมือง แหล่งโบราณสถานและพื้นที่สำคัญ รวมทั้งการเปิดทางน้ำ การเร่งระบายน้ำด้วยเครื่องสูบน้ำและเรือดันน้ำ ออกจากพื้นที่น้ำท่วมขังลงลำน้ำสายหลัก ทั้งนี้ ทุกเหล่าทัพ ยังคงเสริมกำลังและทำงานร่วมกับ กทม.และ จว.ปริมณฑลอย่างใกล้ชิด เพื่อร่วมกันดูแลป้องกันแก้ปัญหาน้ำท่วมและการบรรเทาความเดือดร้อนของประชาชนในพื้นที่ กทม.และปริมณฑลต่อเนื่องกันไป
วันอังคารที่ 4 ตุลาคม 2565
​นายกฯขอบคุณทุกภาคส่วน ทำให้เชียงใหม่ ได้รับคัดเลือก “เมืองเทศกาลโลก”  ดันSoft Power ผ่านระเบียงเศรษฐกิจพิเศษภาคเหนือ Creative LANNA
​นายกฯขอบคุณทุกภาคส่วน ทำให้เชียงใหม่ ได้รับคัดเลือก “เมืองเทศกาลโลก”  ดันSoft Power ผ่านระเบียงเศรษฐกิจพิเศษภาคเหนือ Creative LANNA
วันนี้ (4 กันยายน 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ขอบคุณทุกภาคส่วนที่ได้ร่วมมือกันจนทำให้ จ.เชียงใหม่ได้รับเลือกจากสมาคมเทศกาลและกิจกรรมระหว่างประเทศ (International Festivals & Events Association : IFEA) เป็น “เมืองเทศกาลโลก” (World Festival and Event City) ประจำปี 2022 โดยสำนักงานส่งเสริมการจัดประชุมและนิทรรศการ (องค์การมหาชน) ร่วมกับกับสมาคมวิศิษฏ์ล้านนาเพื่ออุตสาหกรรมไมซ์และการท่องเที่ยว (Visit Lanna) เป็นผู้ส่งจังหวัดเชียงใหม่เข้าประกวดชิงรางวัลครั้งนี้
รองโฆษกรัฐบาล กล่าวว่า รัฐบาลมุ่งส่งเสริมการบูรณาการระหว่างกระทรวงที่เกี่ยวข้อง สำนักงานส่งเสริมการจัดประชุมและนิทรรศการ และเครือข่ายภาคเอกชนและประชาชน เพื่อชูจุดแข็งของประเทศด้านSoft Power ทั้งงานเทศกาลของประเทศที่มีความโดดเด่นเป็นที่ยอมรับในระดับสากล อาหาร วัฒนธรรม ความงามตามธรรมชาติ และด้านสุขภาพ (wellness) ซึ่งจากความร่วมมือของทุกหน่วยงานทำให้ เชียงใหม่ได้รับคัดเลือกให้เป็นเมืองเทศกาลโลก โดย IFEA คัดเลือกจากเมืองที่มีงานเทศกาลโดดเด่น มีการบูรณาการการทำงานร่วมกับภาคส่วนต่าง ๆ อย่างใกล้ชิด และเหมาะสมที่จะเป็นต้นแบบในการใช้งานเทศกาลสร้างเศรษฐกิจ การมีส่วนร่วมในพื้นที่ และการบริหารจัดการสถานการณ์การแพร่ระบาดของโควิด-19 ได้เป็นอย่างดี ทั้งนี้ นอกจากจังหวัดเชียงใหม่แล้ว ยังมีอีก 4 เมืองที่ได้รับรางวัลได้แก่ Jinju-South Korea, McAllen- USA, Penghu County- Taiwan และ Philadelphia- USA
ภายใต้ความเชื่อมโยงกับวัฒนธรรมล้านนา ซึ่งเป็น Soft Power ที่โดดเด่นของภาคเหนือ รัฐบาลได้กำหนดพื้นที่ระเบียงเศรษฐกิจพิเศษภาคเหนือ หรือ Northern Economic Corridor: NEC - Creative LANNA ครอบคลุม จ.เชียงใหม่ เชียงราย ลำพูน และลำปาง เพื่อพัฒนาเป็นฐานเศรษฐกิจสร้างสรรค์อย่างยั่งยืน เป็นแหล่งผลิตสินค้า และบริการที่ต่อยอดจากฐานวัฒนธรรมล้านนา จากการนำภูมิปัญญาท้องถิ่นมาสร้างมูลค่าเพิ่มตามแนวทางเศรษฐกิจสร้างสรรค์ ต่อยอดให้เกิดผลิตภัณฑ์ บริการ และส่งเสริมการท่องเที่ยวในพื้นที่ ยิ่งไปกว่านั้น จังหวัดในภาคเหนือยังสามารถเชื่อมโยงเข้ากับประเทศเพื่อนบ้าน โดยเฉพาะ สปป.ลาว และจีนตอนใต้ ผ่านระบบโครงข่ายเส้นทางคมนาคม รถไฟรางคู่ และรถไฟความเร็วสูง รวมทั้งเส้นทางแม่น้ำโขงออกไปมณฑลยูนนาน ทำให้มีโอกาสทางการค้า การลงทุน และการท่องเที่ยวระหว่างกันมากขึ้นอีกด้วย
นางสาวรัชดา กล่าวด้วยว่า นายกรัฐมนตรีได้ให้นโยบายการขับเคลื่อนการพัฒนาในทุกด้านต้องมาจากความร่วมมือของทุกภาคส่วน สอดคล้องกับศักยภาพและการยอมรับของคนในพื้นที่ รางวัล “เมืองเทศกาลโลก” ที่จ.เชียงใหม่ได้รับ ถือเป็นตัวอย่างของความร่วมมือทั้งจากภาครัฐ เอกชน และประชาชน ซึ่งในระยะต่อไป รัฐบาลได้กำหนดโครงการระเบียงเศรษฐกิจ ที่จะสร้าง “พื้นที่เศรษฐกิจ” ใหม่ ๆ กระจายไปทั้ง 4 ภาคของประเทศ ซึ่งจะนำไปสู่การพัฒนาในทุกภูมิภาค ต่อยอดของดี ที่มีเอกลักษณ์ในแต่ละพื้นที่ ขับเคลื่อน Soft Power ให้เป็นที่รู้จักระดับนานาชาติ สร้างรายได้และภาพลักษณ์ที่ดีให้แก่ประเทศอย่างยั่งยืน”
.....................
วันพฤหัสบดีที่ 20 ตุลาคม 2565
ครม. ไฟเขียว 6 หน่วยงานรัฐ - แบงก์เฉพาะกิจ ออกมาตรการให้ความช่วยเหลือผู้ประสบภัยน้ำท่วมปี 65
.....
ที่ประชุม ครม. (18 ต.ค. 65) รับทราบมาตรการให้ความช่วยเหลือผู้ที่ได้รับผลกระทบจากสถานการณ์อุทกภัยปี 65 ของกระทรวงการคลัง เพื่อช่วยเหลือผู้ที่ได้รับผลกระทบได้ครอบคลุมทุกกลุ่มเป้าหมาย เช่น ประชาชน เกษตรกร ผู้ประกอบการรายย่อย SMEs เป็นต้น ซึ่งจะช่วยลดภาระค่าใช้จ่าย ทำให้มีเงินหมุนเวียน ช่วยฟื้นฟูกิจการ รวมถึงปรับปรุงและซ่อมแซมอาคาร เพื่อให้สามารถประกอบอาชีพต่อไปได้
.
-กรมสรรพากร : มาตรการลดหย่อนภาษีบุคคลธรรมดา /มาตรการสนับสนุนการบริจาคเพื่อนำไปช่วยผู้ประสบภัย /ยกเว้นภาษีเงินได้ให้แก่ผู้ประสบภัย /ขยายเวลายื่นแบบแสดงรายการและชำระภาษีหรือนำส่งภาษี /มาตรการหักลดหย่อนค่าซ่อมแซมอสังหาริมทรัพย์ ที่ได้รับความเสียหาย
.
-กรมศุลกากร : ยกเว้นอากรศุลกากรสำหรับของที่นำเข้ามาเพื่อบริจาคให้กับผู้ที่ได้รับผลกระทบจากอุทกภัย ปี 65
.
-กรมสรรพสามิต : ขยายเวลายื่นงบเดือนสำหรับ ผู้ประกอบการในจังหวัดที่ประกาศเขตพื้นที่ประสบอุทกภัย จากเดิมในเดือนต.ค. 65 เป็นภายใน 15 พ.ย. 65
.
-กรมบัญชีกลาง : ให้ผู้ว่าราชการจังหวัดที่ประกาศให้ท้องที่เป็นเขตการให้ความช่วยเหลือผู้ประสบภัยพิบัติฉุกเฉิน ใช้จ่ายเงินทดลองราชการในอำนาจของผู้ว่าฯ จำนวน 20 ล้านบาท ช่วยเหลือผู้ประสบอุทกภัย และจังหวัดสามารถขอขยายวงเงินทดรองราชการเพิ่มเติมต่อกระทรวงการคลัง ในกรณีที่วงเงินทดรองราชการไม่เพียงพอได้
.
-กรมธนารักษ์ : ยกเว้นค่าเช่าสูงสุด เป็นระยะเวลา 2 ปี สำหรับที่อยู่อาศัยที่เสียหายทั้งหลังและที่อยู่อาศัยที่เสียหายบางส่วน ยกเว้นค่าเช่า 1 ปี และกรณีที่ไม่สามารถดำเนินกิจการได้ให้ยกเว้นชำระค่าเช่าเป็นรายเดือนตามข้อเท็จจริง
.
-การยาสูบแห่งประเทศไทย : ช่วยเหลือพนักงานยาสูบและครอบครัว เพื่อบรรเทาความเดือดร้อนจากการดำรงชีพและความเสียหายของทรัพย์สินหรือที่อยู่อาศัย และแจกจ่ายถุงยังชีพแก่ผู้ประสบอุทกภัยในพื้นที่ต่าง ๆ
.
นอกจากนี้ ยังมีมาตรการของสถาบันการเงินเฉพาะกิจ 7 แห่ง ที่ครอบคลุมมาตรการพักชำระหนี้ ลดเงินต้นและดอกเบี้ย และปรับปรุงโครงสร้างหนี้ เป็นต้น
.
นายกรัฐมนตรี ได้กำชับทุกส่วนราชการ สร้างการรับรู้ว่าประชาชนจะได้รับการช่วยเหลือเยียวยาอะไรบ้าง และเร่งดูแลเยียวยาโดยเร็วที่สุด พร้อมเร่งรัดให้หน่วยงานที่เกี่ยวข้องให้มีมาตรการที่ขัดเจน ที่สามารถดำเนินการได้ทันทีโดยไม่ขัดต่อกรอบนโยบายหรือกฎหมายด้วย
#ไทยคู่ฟ้า #สื่อสารรัฐบาลไทย
-------------------
วันพุธที่ 19 ตุลาคม 2565
Cabinet approves cooking gas subsidy for low-income earners
Cabinet approves cooking gas subsidy for low-income earners
October 18, 2022, Deputy Secretary-General to the Prime Minister and Acting Government Spokesperson Anucha Burapachaisri disclosed that the cabinet, in its meeting today, approved 302.5 million Baht in budget from the Government’s central fund for contingency and emergency to the Department of Energy Business.
The budget will be used to subsidize cooking gas expenses for approx. 5.5 million state welfare card holders. The 100 baht per month subsidy will be given for 3 months through the state welfare card to alleviate the burden of low-income earners during October 25 and December 31, 2022.
วันอังคารที่ 20 กันยายน 2565
ครม.เห็นชอบแนวทางการปฏิบัติราชการที่รองรับชีวิตและการทำงานวิถีใหม่ หรือ New Normal
ครม.เห็นชอบแนวทางการปฏิบัติราชการที่รองรับชีวิตและการทำงานวิถีใหม่ หรือ New Normal
วันที่ 20 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.) เห็นชอบแนวทางการปฏิบัติราชการที่รองรับชีวิตและการทำงานวิถีใหม่ พร้อมคู่มือ เพื่อให้ส่วนราชการใช้เป็นแนวทางในการดำเนินการต่อไป และมอบหมายให้หน่วยงานของรัฐพิจารณานำแนวทางและคู่มือดังกล่าว ไปปรับใช้เป็นแนวทางในการดำเนินการตามความเหมาะสม ทั้งนี้เพื่อให้เป็นไปตามแผนปฏิรูปประเทศ ฉบับปรับปรุง ด้านการบริหารราชการแผ่นดินในส่วนที่เกี่ยวข้องต่อไป เนื่องจากในช่วงระยะเวลา 2 ปีที่ผ่านมา สถานการณ์การแพร่ระบาดของโควิด -19 ส่งผลกระทบต่อรูปแบบการดำรงชีวิตและการปฏิบัติงานในภาครัฐอย่างต่อเนื่อง ภาครัฐจึงมีความจำเป็นต้องปรับตัวและปรับเปลี่ยนวิธีการปฏิบัติงานและการให้บริการประชาชน ตลอดจนการบริหารจัดการภายในหน่วยงานให้มีความเหมาะสมและยืดหยุ่น คล่องตัว ให้สอดคล้องกับฐานวิถีชีวิตใหม่(New Normal) และตอบสนองความต้องการของประชาชนได้ทันท่วงที
สำหรับแนวทางการปฏิบัติราชการที่รองรับชีวิตและการทำงานวิถีใหม่ มีหลักการสำคัญคือ ให้ส่วนราชการและหน่วยงานของรัฐปรับตัวได้อย่างสอดคล้องกับบริบทและสถานการณ์ที่เปลี่ยนแปลงไปได้อย่างคล่องตัวและทันการณ์ โดยคำนึงถึงประสิทธิภาพและผลสัมฤทธิ์ของงานภาครัฐ และประโยชน์ที่ประชาชนจะได้รับจากการรับบริการเป็นสำคัญ ซึ่งจะต้องดำเนินการควบคู่ไปกับการปรับรูปแบบการบริหารส่วนราชการและหน่วยงานภาครัฐในภาพรวมทุกมิติ เช่น ระบบและขั้นตอนการทำงานและการให้บริการประชาชน การบริหารทรัพยากรบุคคล และการปรับปรุงด้านเทคโนโลยีในการปฏิบัติงาน
นอกจากนี้ยังเปิดโอกาสให้ส่วนราชการและหน่วยงานของรัฐสามารถส่งเสริมให้เกิดการปรับวิธีคิดและกรอบความคิด(Mindset) ของผู้ปฏิบัติงานทุกระดับ เพื่อให้พร้อมปรับตัวเปลี่ยนแปลงอยู่ตลอดเวลา ตลอดจนให้มีความพร้อมที่จะเรียนรู้และพัฒนาตนเองตลอดเวลาเมื่อสถานการณ์เปลี่ยนแปลงไป และยังเปิดโอกาสให้ส่วนราชการและหน่วยงานของรัฐสามารถพิจารณากำหนดรูปแบบวิธีการปฏิบัติราชการให้สอดคล้องกับภารกิจและลักษณะงาน เพื่อให้สามารถปฏิบัติภารกิจได้อย่างมีประสิทธิภาพ และคำนึงถึงคุณภาพชีวิตในการทำงานของผู้ปฏิบัติงานและวิถีการดำเนินชีวิตเพื่อการสร้างสมดุลที่เหมาะสมกับการปฏิบัติงาน
สำหรับรูปแบบการปฏิบัติงาน แบ่งเป็น 3 รูปแบบคือ รูปแบบที่ 1 การปฏิบัติงานในที่ตั้งโดยการเหลื่อมเวลาทำงาน เช่นกำหนดช่วงเวลาการเข้างานและเลิกงานเป็น 4 ช่วง ตั้งแต่ 07.30-15.30น., 08.00-16.00 น., 08.30-16.30น. และ09.30-17.30 น. รูปแบบที่ 2 การปฏิบัติงานในที่ตั้งโดยการนับชั่วโมงการทำงาน เช่น กำหนดให้สามารถเลือกเวลาเข้างานได้ตามความเหมาะสมกับรูปแบบการดำรงชีวิต โดยไม่กระทบต่อประสิทธิภาพการทำงาน โดยเมื่อนับเวลาปฏิบัติงานรวมกันแล้วต้องไม่น้อยกว่า 40 ชั่วโมงต่อสัปดาห์ และรูปแบบที่3 การปฏิบัติงานนอกที่ตั้ง โดยกำหนดให้สอดคล้องกับร่างระเบียบสำนักนายกรัฐมนตรีว่าด้วยการปฏิบัติงานนอกที่ตั้งของส่วนราชการ พ.ศ. …. ซึ่งคณะกรรมการตรวจสอบร่างกฎหมายและร่างอนุบัญญัติที่เสนอครม.ตรวจพิจารณาแล้วเมื่อวันที่ 6 กันยายน 2565
ทั้งนี้การกำหนดรูปแบบการปฏิบัติงานอ้างอิงจากประกาศสำนักนายกรัฐมนตรีเรื่อง การกำหนดเวลาทำงานและวันหยุดราชการ(ฉบับที่ 12 ) พ.ศ. 2502 ซึ่งกำหนดไว้ดังนี้คือ เวลาทำงานเริ่มตั้งแต่ 08.30-16.30 น. หยุดกลางวัน 12.00-13.00 น. รวมระยะเวลาทำงาน 8 ชั่วโมง วันหยุดราชการประจำสัปดาห์คือวันเสาร์และอาทิตย์ หากส่วนราชการใดจะกำหนดวันและเวลาในการทำงานเพื่อความสะดวกสามารถทำได้แต่เมื่อคำนวณแล้วแล้วต้องไม่น้อยกว่า 40 ชั่วโมงต่อสัปดาห์
วันอังคารที่ 4 ตุลาคม 2565
พม. จับมือ มธ. สานเจตนารมณ์เพื่อสังคม มุ่งยกระดับงานวิชาการควบคู่พัฒนาสังคมอย่างยั่งยืน
พม. จับมือ มธ. สานเจตนารมณ์เพื่อสังคม มุ่งยกระดับงานวิชาการควบคู่พัฒนาสังคมอย่างยั่งยืน
วันนี้ (4 ต.ค. 65) เวลา 10.30 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) และ รศ.เกศินี วิฑูรชาติ อธิการบดีมหาวิทยาลัยธรรมศาสตร์ ร่วมลงนามในบันทึกข้อตกลงความร่วมมือ (MOU) ทางวิชาการ ระหว่างกระทรวงการพัฒนาสังคมและความมั่นคงของมนุษย์ (พม.) กับมหาวิทยาลัยธรรมศาสตร์ โดยมี นายธนสุนทร สว่างสาลี รองปลัดกระทรวงการพัฒนาสังคม และความมั่นคงของมนุษย์ พร้อมหัวหน้าหน่วยงานสังกัดกรมพัฒนาสังคมและสวัสดิการ (พส.) และคณะผู้บริหารมหาวิทยาลัยธรรมศาสตร์ ร่วมลงนามเป็นสักขีพยาน ณ ห้องประชุมปรีดี พนมยงค์ อาคารโดมบริหาร มหาวิทยาลัยธรรมศาสตร์ ศูนย์รังสิต นอกจากนี้ มีการมอบป้ายศูนย์ช่วยเหลือสังคมแห่งมหาวิทยาลัยธรรมศาสตร์ และมอบบัตรประจำตัวอาสาสมัครพัฒนาสังคมและความมั่นคงของมนุษย์ (อพม.) แก่อาจารย์และนักศึกษา คณะสังคมสงเคราะห์ศาสตร์ จำนวน 10 คน เพื่อเป็นเครือข่ายของกระทรวง พม. ในการช่วยเหลือประชาชนผู้ประสบปัญหาความเดือดร้อนทางสังคม
นายอนุกูล กล่าวว่า บันทึกข้อตกลงความร่วมมือ (MOU) ทางวิชาการ ครั้งนี้ เป็นความร่วมมือตามเจตนารมณ์ของกระทรวง พม. โดยกรมพัฒนาสังคมและสวัสดิการ (พส.) และมหาวิทยาลัยธรรมศาสตร์ โดย คณะสังคมสงเคราะห์ศาสตร์ คณะแพทยศาสตร์ คณะพยาบาลศาสตร์ คณะสาธารณสุขศาสตร์ คณะสหเวชศาสตร์ วิทยาลัยพัฒนศาสตร์ ป๋วย อึ๊งภากรณ์ และโรงพยาบาลธรรมศาสตร์เฉลิมพระเกียรติ เพื่อร่วมกันสร้างการเรียนรู้และการพัฒนาระบบดูแลผู้ใช้บริการที่อยู่ในความรับผิดชอบของกระทรวง พม. ทั้งงานพัฒนาคุณภาพชีวิตคนไร้ที่พึ่ง งานอาสาสมัครพัฒนาสังคมและความมั่นคงของมนุษย์ (อพม.) งานอาสาสมัครเพื่อการพัฒนา และงานส่งเสริมความรับผิดชอบต่อสังคมของภาคธุรกิจและการพัฒนาที่ยั่งยืน ซึ่งสอดคล้องกับยุทธศาสตร์ชาติด้านการพัฒนาและเสริมสร้างทรัพยากรมนุษย์ และด้านการสร้างโอกาสและความเสมอภาคทางสังคม ที่มีเป้าหมายในการเสริมพลังทางสังคมของภาคีภาคส่วนต่าง ๆ ให้เข้ามาร่วมกันขับเคลื่อนการพัฒนาประเทศ พัฒนาศักยภาพและคุณภาพชีวิตคนทุกช่วงวัย รวมถึงสร้างกระบวนการเรียนรู้ตอบสนองต่อการเปลี่ยนแปลงในศตวรรษที่ 21 เพื่อลดความเหลื่อมล้ำ สร้างความเป็นธรรมทางสังคม โดยไม่ทิ้งใครไว้ข้างหลัง
นายอนุกูล กล่าวเพิ่มเติมว่า ทั้งนี้ กระทรวง พม. โดย พส. และมหาวิทยาลัยธรรมศาสตร์ ได้บูรณาการความร่วมมือภายใต้กรอบการดำเนินงานสำคัญ ดังนี้ 1) ขับเคลื่อนการวิจัยเชิงปฏิบัติการและการพัฒนานวัตกรรม เพื่อการพัฒนาระบบงานคุณภาพชีวิตกลุ่มเปราะบางทางสังคม และระบบงานอื่น ๆ ภายใต้ภารกิจกระทรวง พม. 2) ร่วมกันจัดเวทีที่เกี่ยวกับการพัฒนาสังคมและความมั่นคงของมนุษย์ 3) บริหารงานและจัดระบบงานอาสาสมัครและการส่งเสริมความรับผิดชอบต่อสังคม อีกทั้งส่งเสริมและผลักดันให้นักศึกษาเป็น อพม. สู่เครือข่ายที่สำคัญในการช่วยเหลือสังคมในอนาคต 4) พัฒนาหลักสูตรเพื่อสร้างการเรียนรู้ให้แก่นักศึกษา บุคลากร รวมถึงภาคส่วนอื่น ๆ และ 5) ร่วมจัดตั้งศูนย์ช่วยเหลือสังคมแห่งมหาวิทยาลัยธรรมศาสตร์ ซึ่งศูนย์ช่วยเหลือสังคมในสถาบันการศึกษาแห่งแรกของประเทศไทย โดยกำหนดให้เป็นพื้นที่นวัตกรรม (Sandbox) และเป็นศูนย์กลางในการให้ความช่วยเหลือสังคมและบริการด้านสวัสดิการสังคมอย่างครบวงจร (One stop service) แก่ประชาชนทุกช่วงวัย
วันพุธที่ 19 ตุลาคม 2565
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
วันนี้ (18 ตุลาคม 2565) เวลา 14.30 น. ดร.ณัฐพล รังสิตพล ปลัดกระทรวงอุตสาหกรรม พร้อมด้วย นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม เข้ารับมอบสิ่งของอุปโภค บริโภค และของใช้ที่จำเป็น จากสำนักงานอุตสาหกรรมจังหวัดสมุทรปราการ เพื่อนำไปช่วยเหลือและบรรเทาความเดือดร้อนในเบื้องต้น ให้กับผู้ประสบอุทกภัยน้ำท่วม ณ ห้องนิทรรศการ กรมส่งเสริมอุตสาหกรรม
วันอังคารที่ 1 พฤศจิกายน 2565
เชิญชวนประชาชนชมนิทรรศการ APEC 2022 สัญจร
วันอังคารที่ 1 พฤศจิกายน 2565
ต่อจากนี้ไป ขอเชิญรับฟังไทยคู่ฟ้า
รัฐบาลเชิญชวนประชาชนชมนิทรรศการ APEC 2022 สัญจร APEC พร้อม ไทยพร้อม ภายใต้แนวคิด
Open. Connect. Balance. เปิดกว้าง สร้างสัมพันธ์ เชื่อมโยงกัน สู่สมดุล
ซึ่งจะเดินทางไปจัดแสดงทุกภูมิภาค จนถึงวันที่ 19 พ.ย.2565 เพื่อให้เข้าใจถึงความสำคัญ โอกาส
และประโยชน์ที่ประเทศไทยและคนไทยจะได้รับจากการเป็นเจ้าภาพจัดการประชุม APEC
รวมถึงเข้าใจแนวคิดในการพัฒนาประเทศตามแนวทางโมเดล BCG ซึ่งเน้นการสร้างสมดุลในทุกด้าน
การพื้นฟูการเชื่อมโยงในภูมิภาคอย่างปลอดภัย การดำเนินธุรกิจอย่างมีความรับผิดชอบ
และการใช้เทคโนโลยีดิจิทัลและนวัตกรรมสร้างความเป็นไปได้อย่างไร้พรมแดน
พร้อมร่วมภาคภูมิใจและร่วมเป็นเจ้าบ้านที่ดีต้อนรับผู้เข้าร่วมประชุมจาก 21 เขตเศรษฐกิจสมาชิก APEC
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันเสาร์ที่ 3 กันยายน 2565
โครงการ “พาน้องกลับมาเรียน” ประสบความสำเร็จ พาเด็กกลับมาเรียนแล้วกว่า 2 แสนคน ตั้งเป้าพากลับครบ 100% ภายในปีนี้
.....
การส่งเสริมโอกาสความเสมอภาคและความเท่าเทียมทางการศึกษา เพื่อแก้ปัญหาเชิงรุกเด็กหลุดออกจากระบบ คืนโอกาส สร้างอนาคตให้เด็ก เป็นสิ่งที่รัฐบาลให้ความสำคัญ ซึ่งจากผลการดำเนินงานของกระทรวงศึกษาธิการ ในโครงการ “พาน้องกลับมาเรียน” ประสบความสำเร็จ เป็นที่น่าพอใจ โดยในช่วงเดือน พ.ย. 64 จากผลสำรวจพบว่า มีเด็กไทยตกหล่นที่หลุดออกจากระบบการศึกษามากถึง 238,707 คน
.
กระทรวงศึกษาธิการ จึงร่วมกับร่วมงานที่เกี่ยวข้อง ดำเนินโครงการฯ เพื่อนำเด็กที่ตกหล่นหลุดจากระบบการศึกษา ให้ได้มีโอกาสกลับเข้าสู่ระบบการศึกษาอีกครั้ง
.
ข้อมูลล่าสุด ผลการดำเนินงานเดือน ส.ค. 65 พากลับมาเรียนแล้ว 220,754 คน เหลือที่ตกหล่น 17,953 คน โดยเป็นกลุ่มคนปกติ 8,741 คน ผู้พิการในสังกัดสำนักงานคณะกรรมการการศึกษาขั้นพื้นฐาน (สพฐ.) 886 คน ผู้พิการในสังกัดสำนักงานส่งเสริมการศึกษานอกระบบและการศึกษาตามอัธยาศัย (กศน.) 8,326 คน ขณะเดียวกันได้ตั้งเป้าค้นหาเด็กที่หลุดจากระบบ กลับมาให้ได้ครบ 100% ในปี 2565 นี้
#ไทยคู่ฟ้า#ร่วมต้านโควิด19
-------------------
วันจันทร์ที่ 19 กันยายน 2565
รองฯ ”จุรินทร์” ดันร่างกฎหมายกองทุนสวัสดิการชุมชนเป็นนิติบุคคล สร้างความเข้มแข็งภาคประชาชน ผ่านร่างแผนพัฒนางานสวัสดิการสังคมไทย ระยะ 5 ปี
รองฯ ”จุรินทร์” ดันร่างกฎหมายกองทุนสวัสดิการชุมชนเป็นนิติบุคคล สร้างความเข้มแข็งภาคประชาชน ผ่านร่างแผนพัฒนางานสวัสดิการสังคมไทย ระยะ 5 ปี
บอร์ดการส่งเสริมการจัดสวัสดิการสังคมแห่งชาติ ติดตามความก้าวหน้าการปรับแก้ร่างพระราชบัญญัติส่งเสริมระบบสวัสดิการของชุมชน พ.ศ. ... ตั้งเป้ายกระดับกองทุนฯ เป็นนิติบุคคล พร้อมเห็นชอบร่างแผนพัฒนางานสวัสดิการสังคมไทย ระยะ 5 ปี (พ.ศ.2566-2570) ร่วมสร้างหลักประกันทางสังคมโดยเสมอภาคแก่คนไทยตลอดช่วงชีวิต พร้อมเสนอครม.เพื่อพิจารณาต่อไป
.
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า วันนี้ (19 กันยายน 2565) เวลา 13.30 น. ณ ห้องประชุมกิตติยากรวรลักษณ์ ชั้น 4 สำนักงานปลัดกระทรวงพาณิชย์ ถนนนนทบุรี อำเภอเมือง จังหวัดนนทบุรี นายจุรินทร์ ลักษณวิศิษฏ์ รองนายกรัฐมนตรี เป็นประธานการประชุมคณะกรรมการส่งเสริมการจัดสวัสดิการสังคมแห่งชาติ (ก.ส.ค.) ครั้งที่ 1/2565 (ผ่านระบบ Video Conference) โดยที่ประชุมรับทราบและพิจารณาเรื่องสำคัญ ๆ ดังนี้
ที่ประชุม ติดตามความก้าวหน้าการปรับแก้ร่างพระราชบัญญัติส่งเสริมระบบสวัสดิการของชุมชน พ.ศ. ... ตามข้อเสนอของภาคประชาสังคม ซึ่งร่าง พรบ.ฯ ฉบับนี้จะเป็นการสร้างหลักประกันความมั่นคงของคนในชุมชน สอดคล้องกับยุทธศาสตร์ชาติด้านการพัฒนาและเสริมสร้างศักยภาพทรัพยากรมนุษย์ ด้านการสร้างโอกาสและความเสมอภาคทางสังคม และนโยบายของรัฐบาลในการพัฒนาสร้างความเข้มแข็งจากฐานราก โดยปัจจุบันกองทุนสวัสดิการชุมชน มีการจัดตั้งแล้วในระดับตำบลและเทศบาล จำนวน 6,033 กองทุน แต่ยังไม่มีกฎหมายรองรับและไม่มีสถานะเป็นนิติบุคคล
ร่าง พรบ.ฯ ฉบับนี้ ให้ความสำคัญการกระจายอำนาจแก่ชุมชนในการจัดสวัสดิการชุมชน เมื่อสามารถยื่นคำขอจดทะเบียนเป็นนิติบุคคลได้ จะเปิดโอกาสให้กองทุนฯ สามารถขอรับงบประมาณสนับสนุนจากหน่วยงานอื่นเพื่อนำมาใช้ในการดำเนินงาน จัดสวัสดิการที่เหมาะสมให้แก่ประชาชนในชุมชนให้มีคุณภาพชีวิตที่ดีขึ้น ก่อให้เกิดความมั่นคงและยั่งยืน ทั้งในระดับครอบครัวและชุมชนต่อไป
ทั้งนี้ ร่างพรบ.ฯ ฉบับนี้อยู่ในระหว่างการพิจารณายกร่างฉบับของรัฐบาล เพื่อให้มีกฎหมายรับรองสถานะของกองทุนฯ โดยคณะทำงานฯ จะดำเนินการรับฟังความคิดเห็น ปรับแก้ไขและเปิดเผยร่างฯ ให้แล้วเสร็จภายในเดือนพฤศจิกายน 2565 ก่อนจะเสนอต่อคณะรัฐมนตรีเพื่อพิจารณาต่อไป
พร้อมกันนี้ ที่ประชุมได้เห็นชอบร่างแผนพัฒนางานสวัสดิการสังคมไทย ระยะ 5 ปี (พ.ศ.2566-2570) เพื่อสร้างหลักประกันทางสังคมโดยเสมอภาคแก่คนไทยตลอดช่วงชีวิต พัฒนาระบบสวัสดิการเพื่อลดความเหลื่อมล้ำและเพิ่มผลิตภาพ รวมทั้งการส่งเสริมพลังเครือข่ายสู่สังคมสวัสดิการ และเพิ่มประสิทธิภาพการบริหารจัดการสวัสดิการสังคม โดยร่างแผนฯ ฉบับนี้มีวิสัยทัศน์ “มุ่งสู่สวัสดิการคุณภาพเพื่อชีวิตที่มั่นคงของคนในสังคมไทย” มีโครงการ/กิจกรรมต่าง ๆ 4 แผนงานหลัก ประกอบด้วย 7 ด้าน คือ 1) การศึกษา 2) สุขภาพ 3) การมีงานทำและรายได้ 4) ที่อยู่อาศัย 5) นันทนาการ 6) กระบวนการยุติธรรม และ7) การฝึกอาชีพ รวม 82 โครงการ เบื้องต้น คาดว่าจะใช้งบประมาณ 1.89 แสนล้านบาท โดยคณะกรรมการฯ จะเสนอต่อสภาพัฒนาการเศรษฐกิจและสังคมแห่งชาติ และคณะรัฐมนตรีเพื่อพิจารณาต่อไป
นางสาวรัชดาฯ กล่าวว่า รองนายกรัฐมนตรี นายจุรินทร์ฯ เน้นย้ำว่าการจัดระบบบริการทางสังคมของประเทศ ต้องมีความครอบคลุมทั้งในด้านการป้องกันและการแก้ปัญหา รวมถึงการพัฒนาและส่งเสริมให้เกิดความมั่นคงทางสังคม เพื่อตอบโจทย์ความจำเป็นพื้นฐานของประชาชนให้มีคุณภาพชีวิตที่ดีขึ้น โดยต้องคำนึงถึงความทั่วถึง เป็นธรรม และครอบคลุม
วันพุธที่ 26 ตุลาคม 2565
กระทรวงแรงงาน หารือทูตไทยประจำฟินแลนด์ ฤดูกาลปี 2023 ปรับรูปแบบเดินทางไปทำงานโดยนายจ้างจัดส่ง
วันที่ 25 ตุลาคม 2565 นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน มอบหมายตนเป็นประธานในการประชุม
หารือทิศทางการศึกษาวิเคราะห์กรอบกฎหมายที่เกี่ยวข้องของฟินแลนด์และของไทย ณ ห้องประชุมเทียน อัชกุล ชั้น 10 กรมการจัดหางานโดยมีนายไพโรจน์ โชติกเสถียร อธิบดีกรมการจัดหางาน และนางสาวชวนาถ ทั่งสัมพันธ์ เอกอัครราชทูต ณ กรุงเฮลซิงกิ และคณะ
นายสุรชัย กล่าวว่า สืบเนื่องจากที่ ท่านรัฐมนตรีว่าการกระทรวงแรงงานได้เดินทางไปพบปะ เยี่ยมเยียนแรงงานไทยที่เก็บผลไม้ป่าในฟินแลนด์และสวีเดน ช่วงเดือนกันยายน 2565 ท่านรัฐมนตรีได้มอบหมายให้กระทรวงแรงงานดำเนินความร่วมมือกับสถานเอกอัครราชทูต ณ กรุงเฮลซิงกิ กระทรวงการต่างประเทศ เพื่อร่วมกันศึกษา วิเคราะห์กรอบกฎหมายที่เกี่ยวข้องของฟินแลนด์และของไทย ต่อมาสถานเอกอัครราชทูต ณ กรุงเฮลชิงกิ
ได้ประสานขอหารือทิศทางเกี่ยวกับการศึกษา วิเคราะห์กรอบกฎหมาย ดังกล่าว ซึ่งจากการประชุมในวันนี้ได้ข้อสรุปว่า ในฤดูกาลปี 2023 กรมการจัดหางาน จะกำหนดให้ผู้ประสานงานในประเทศไทยจดทะเบียนเป็นนิติบุคคล และจัดส่งแรงงานไทยไปทำงานเก็บผลไม้ป่าที่ฟินแลนด์ด้วยวิธีนายจ้างในประเทศพาลูกจ้างไปทำงาน เพื่อพัฒนารูปแบบการเดินทางไปเก็บผลไม้ป่าในฟินแลนด์ของแรงงานไทยให้เกิดความยุติธรรมแก่แรงงานไทย ขับเคลื่อนให้แรงงานได้เดินทางไปทำงานอย่างมีเกียรติ ศักดิ์ศรี ได้รับความคุ้มครองตลอดจนสิทธิประโยชน์ต่าง ๆตามสิทธิที่พึงได้รับ
“ในวันนี้ที่ประชุมได้มีการหารือ เรื่องมาตรการจัดส่งแรงงานเก็บผลไม้ป่าฟินแลนด์ ปี 2023 โดยแบ่งเป็นมาตรการในประเทศไทย และมาตรการในต่างประเทศ โดยจะเร่งผลักดันรูปแบบการไปเก็บผลไม้ป่าโดยนายจ้าง ในประเทศไทยพาลูกจ้างไปทำงาน กำหนดรายจ่ายก่อนเดินทาง และค่าใช้จ่ายในต่างประเทศอย่างชัดเจน กำหนดสัญญาจ้างงานให้เป็นธรรมแก่ทุกฝ่าย กำหนดมาตรการแจ้งรายชื่อผู้ประกอบการที่ประสงค์จะประกอบธุรกิจพาลูกจ้างไปทำงานเก็บผลไม้ป่าในฟินแลนด์ และมาตรการอื่น ๆ หากมีความจำเป็น เช่น โรคระบาด ภัยสงครามนอกจากนี้ ยังมีการประกันราคาขั้นต่ำของผลไม้ในประเทศฟินแลนด์ การจัดที่พักอาศัยและอาหารที่ถูกหลักสุขอนามัย และการกำหนดโควตาแรงงานที่เหมาะสมในแต่ละฤดูกาล” นายสุรชัย กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า การเดินทางไปเก็บผลไม้ป่าในฤดูกาลปี 2022 ระหว่างเดือนกรกฎาคม – กันยายน มีแรงงานไทยเดินทางไปฟินแลนด์ จำนวนรวม 3,966 คน แบ่งเป็น แรงงานเก็บผลไม้ป่า จำนวน 3,801คน และพนักงานสนับสนุน จำนวน 165 คน โดยผลสำรวจความพึงพอใจคนงานเก็บผลไม้ป่าฟินแลนด์ ฤดูกาลปี 2022 ที่มีการตอบแบบสอบถาม จำนวน 3,801 คน พบว่า มีแรงงานไทยรับรายได้หลังหักค่าใช้จ่าย 100,000 บาทขึ้นไป ร้อยละ 8.15 รับรายได้หลังหักค่าใช้จ่าย 50,001 - 99,999 บาท ร้อยละ 38.55 รับรายได้หลังหักค่าใช้จ่าย 30,000 - 50,000 บาท ร้อยละ 47.61 รับรายได้หลังหักค่าใช้จ่าย ต่ำกว่า 30,000 บาท ร้อยละ 5.69 โดยแรงงานไทยที่มีรายได้ต่ำกว่า 30,000 บาท ส่วนใหญ่เป็นแรงงานไทยที่เดินทางไปเก็บผลไม้ป่าเป็นครั้งแรก